Решение на Съда (втори състав) от 21 декември 2023 г. (преюдициално запитване от Corte suprema di cassazione — Италия) — Scuola europea di Varese/PD, в качеството на лице, упражняващо родителската отговорност по отношение на NG, LC, в качеството на лице, упражняващо родителската отговорност по отношение на NG
(Дело C-431/221, Scuola europea di Varese)
(Преюдициално запитване — Конвенция за определяне на статута на Европейските училища — Член 27, параграф 2 — Общ правилник на Европейските училища — Членове 62, 66 и 67 — Оспорване на решението на класния съвет да не разреши преминаването на даден ученик в по-горен клас на средния образователен цикъл — Липса на компетентност на националните съдилища — Изключителна компетентност на Съвета по жалбите на Европейските училища — Ефективна съдебна защита)
Език на производството: италиански
Запитваща юрисдикция
Corte suprema di cassazione
Страни в главното производство
Жалбоподател: Scuola europea di Varese
Ответници: PD, в качеството на лице, упражняващо родителската отговорност по отношение на NG, LC, в качеството на лице, упражняващо родителската отговорност по отношение на NG
Диспозитив
Разпоредбите на член 27, параграф 2 от Конвенцията за определяне на статута на Европейските училища, сключена в Люксембург на 21 юни 1994 г. между държавите членки и Европейските общности, във връзка с членове 61, 62, 66 и 67 от Общия правилник на Европейските училища, редакция № 2014-03-D-14-fr-11, трябва да се тълкуват в смисъл, че след като се изчерпят всички предвидени в Общия правилник административни средства за защита, Съветът по жалбите разполага с изключителна компетентност като първа и последна инстанция по всеки спор относно законосъобразността на решението на класния съвет в Европейското училище да не разреши преминаването на даден ученик в по-горен клас на средния образователен цикъл.
____________
1 ОВ C 359, 19.9.2022 г.